U-I-207/05
Natisni
Opravilna št.:
U-I-207/05
Datum odločitve:
20. 12. 2006
ECLI:
ECLI:SI:USRS:2006:U.I.207.05
Akt:
Sklep o preoblikovanju Zavoda za ribištvo Ljubljana v Javni zavod za ribištvo Slovenije (Uradni list RS, št. 31/01, 60/01, 4/05 in 23/06), 3. al. 5. čl.
Izrek:
Pobuda za začetek postopka za oceno ustavnosti in zakonitosti tretje alineje 5. člena Sklepa o preoblikovanju Zavoda za ribištvo Ljubljana v Javni zavod za ribištvo Slovenije (Uradni list RS, št. 31/01, 60/01, 4/05 in 23/06) se zavrže.
Evidenčni stavek:
V postopku za oceno ustavnosti in zakonitosti predpisa Ustavno sodišče ni pristojno za presojo akta, ki ni predpis, temveč je posamičen akt.
Geslo:
1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
1.4.51.5.1 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Pred začetkom postopka.
Pravna podlaga:
Člen 160.1, Ustava [URS] 
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Ribiško društvo Obrh, Stari trg pri Ložu
Datum vloge:
29. 6. 2005
Vrsta odločitve:
sklep
Vrsta rešitve:
zavrženje
Dokument:
US26981
Dokument v PDF obliki:
U-I-207-05.pdf
102 KB
Prenesite datoteko
U-I-207/05-6
20. 12. 2006
SKLEP
Ustavno sodišče je v postopku za preizkus pobude Ribiškega društva Obrh, ki ga zastopa Marko Knafeljc, odvetnik v Ljubljani, na seji 20. decembra 2006
sklenilo:
Pobuda za začetek postopka za oceno ustavnosti in zakonitosti tretje alineje 5. člena Sklepa o preoblikovanju Zavoda za ribištvo Ljubljana v Javni zavod za ribištvo Slovenije (Uradni list RS, št. 31/01, 60/01, 4/05 in 23/06) se zavrže.
Obrazložitev
1. Pobudnik je vložil pobudo za začetek postopka za oceno ustavnosti in zakonitosti 12. točke prve alineje 5. člena Sklepa o preoblikovanju Zavoda za ribištvo Ljubljana v javni zavod za ribištvo Slovenije (v nadaljevanju Sklep). Zatrjuje, da je v neskladju z drugim odstavkom 14. člena ter s prvim, z drugim in s tretjim odstavkom 153. člena Ustave.
2. Ker je bila izpodbijana določba Sklepa že pred vložitvijo pobude s Sklepom o spremembah in dopolnitvah sklepa o preoblikovanju Zavoda za ribištvo Ljubljana v javni zavod za ribištvo Slovenije (Uradni list RS, št. 60/01) spremenjena tako, da ni več veljala, je Ustavno sodišče pozvalo pobudnika, naj sporoči, ali vztraja pri vloženi pobudi. Pobudnik je navedel, da je kljub spremembi 5. člena Sklepa vsebina prejšnje 12. točke prve alineje 5. člena Sklepa vsebovana v tretji alineji 5. člena Sklepa. Zato predlaga, naj Ustavno sodišče ugotovi, da je tretja alineja 5. člena Sklepa v neskladju z Ustavo.
3. Na podlagi prvega odstavka 160. člena Ustave odloča Ustavno sodišče med drugim o ustavnosti in zakonitosti predpisov in splošnih aktov za izvrševanje javnih pooblastil. Izpodbijani Sklep ni predpis, temveč akt o preoblikovanju javnega zavoda – individualno določene pravne osebe. Takšen akt je posamičen akt, čeprav ga je sprejela Vlada in objavila v Uradnem listu Republike Slovenije. Njegove določbe o imenu in sedežu, o dejavnosti, o organih javnega zavoda, virih, načinih in pogojih za pridobitev sredstev za delo ter druge določbe, pomembne za delo javnega zavoda, niso splošne določbe, temveč so po vsebini posamične določbe, ki veljajo le za prizadeti javni zavod (sklep št. U-I-105/92 z dne 9. 11. 1994, OdlUS III, 120, sklep št. U-I-76/94 z dne 5. 5. 1994, OdlUS III, 44, sklep št. U-I-58/96 z dne 6. 3. 1997, OdlUS VI, 33 in sklep št. U-I-235/98 z dne 21. 10. 1999, OdlUS VIII, 230). Ker Ustavno sodišče v postopku za oceno ustavnosti in zakonitosti predpisa ni pristojno presojati posamičnega akta, je pobudo zavrglo. Pobudnik lahko izpodbija Sklep s tožbo pri Upravnem sodišču v roku trideset dni od vročitve tega sklepa (četrti odstavek 21. člena Zakona o upravnem sporu, Uradni list RS, št. 50/97 in nasl. – ZUS).
4. Ustavno sodišče je sprejelo ta sklep na podlagi 25. člena Zakona o Ustavnem sodišču (Uradni list RS, št. 15/94 – ZUstS) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj